KIRJALLINEN KYSYMYS E-2288/00 esittäjä(t): Hiltrud Breyer (Verts/ALE) komissiolle. Rakennusalan tuotteita koskeva direktiivi 89/106/ETY.



Virallinen lehti nro 103 E , 03/04/2001 s. 0109 - 0110



KIRJALLINEN KYSYMYS E-2288/00 esittäjä(t): Hiltrud Breyer (Verts/ALE) komissiolle (11. heinäkuuta 2000) Aihe: Rakennusalan tuotteita koskeva direktiivi 89/106/ETY Saksan liittotasavalta ei ole saattanut asianmukaisesti osaksi kansallista lainsäädäntöään neuvoston 21. joulukuuta 1988 rakennusalan tuotteista antaman direktiivin 89/106/ETY(1) perustavanlaatuisia kohtia (hygienia, terveys ja ympäristönsuojelun ennaltaehkäisevät näkökohdat). Huolenaiheena on erityisesti seuraavien asioiden vaikutus ihmisten terveyteen, kun asuintilat ovat pitkäaikaisessa käytössä: - Rakennusmateriaaleista peräisin olevat myrkylliset kaasut ja ainesosat sekä - Ilmassa olevat vaaralliset hiukkaset tai kaasut Lisäksi rakennusmateriaaleista peräisin olevien päästöjä koskevaa järjestelmällistä arviointia ei ole toteutettu missään vaiheessa. 1. Onko komissio tietoinen, että kumpaakaan edellä mainituista asioista ei ole saatettu tehokkaasti osaksi Saksan osavaltioiden rakennusalaa koskevia asetuksia? 2. Mihin toimiin komissio ryhtyy tämän säännönvastaisuuden poistamiseksi? 3. Harkitseeko komissio perustamissopimuksen 226 artiklan mukaisen rikkomusmenettelyn aloittamista Saksan liittotasavaltaa vastaan? (1) EYVL L 40, 11.2.1989, s. 12. Erkki Liikasen komission puolesta antama vastaus (8. syyskuuta 2000) Saksa ilmoitti vuosina 19931995 viitenumeroilla 94/4/D, 94/123/D, 95/379/D ja 95/380/D komissiolle lainsäädännöstään, jolla neuvoston direktiivi 89/106/ETY saatetaan osaksi kansallista lainsäädäntöä. Lukuun ottamatta vastavuoroista tunnustamista koskevan lausekkeen puuttumista, joka korjattiin myöhemmin, komissio katsoi, että saattaminen osaksi kansallista lainsäädäntöä oli direktiivin säännösten mukaista. Tässä yhteydessä on muistettava, että direktiivin 89/106/ETY päätavoitteena on rakennusalan tuotteiden sisämarkkinoiden luominen ja niiden toimivuuden varmistaminen lähentämällä näitä tuotteita koskevia jäsenvaltioiden lakeja, asetuksia ja hallinnollisia määräyksiä. Direktiivissä säädetään kuitenkin toissijaisuusperiaatteen mukaisesti, että rakennusten sekä maa- ja vesirakennustöiden turvallisuudesta vastaaminen kuuluu edelleen jäsenvaltioiden toimivaltaan. Tästä seuraa, että kukin jäsenvaltio päättää itse, antaako se säännöksiä direktiivin keskeisistä vaatimuksista (kuten terveyteen, hygieniaan ja ympäristöön liittyvistä vaatimuksista, jotka kattavat myös myrkyllisten aineiden pääsyn ympäristöön). Komissio tietää, että Saksa on saattanut osaksi kansallista lainsäädäntöään asianmukaiset vaarallisista aineista annetut yhteisön säännökset ja etenkin 27 päivänä heinäkuuta 1976 tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY(1), sellaisena kuin se on viimeksi muutettuna. Se, annetaanko näiden vaatimusten lisäksi muita vaatimuksia kuten säännöksiä rakennusalan tuotteiden aiheuttamien päästöjen järjestelmällisestä arvioinnista, ei ole komission vaan Saksan viranomaisten päätettävissä. Edellä mainituista syistä komissio ei tällä hetkellä ehdota toimenpiteiden toteuttamista Saksaa vastaan direktiivin 89/106/ETY keskeisten vaatimusten soveltamisen osalta. (1) EYVL L 262, 27.9.1976.